# Carilló del Palau de la Generalitat

L'actual Carilló del Palau de la Generalitat és un instrument format per 49 campanes de bronze, que es troba a la ciutat de Barcelona, situat a la part superior de l'edifici històric del Palau de la Generalitat de Catalunya.
Maria Dolors Coll va ser la carillonista titular d'aquest instrument des de la seva inauguració, l'any 1976, fins al 1988, moment en què ho va ser Anna Maria Reverté, fins al dia d'avui.

## Característiques

El carilló està format per 49 campanes de bronze, amb un pes total de 4.898 quilos. És considerat un carilló de concert, ja que el nombre de campanes permet abastar una extensió de quatre octaves cromàtiques. Va ser construït als Països Baixos per la casa Petit & Fritsen, de la localitat d'Aarle-Rixtel, gràcies a l'impuls de Maria Dolors Coll. La inauguració va tenir lloc el 21 de desembre de 1976, mesos abans del restabliment de la Generalitat de Catalunya. Aquest instrument substituïa un petit carilló de l'any 1927.
La campana més gran, anomenada 'Catalunya', pesa 905 quilos, i dona la nota 'fa'.
Es va restaurar el 1991 i el 2015.

## Audicions

El Carilló del Palau de la Generalitat es pot sentir normalment de dilluns a divendres, a les 12 del migdia i a les 6 de la tarda, gràcies a les interpretacions de quinze minuts que fa la carillonista Anna Maria Reverté. També es pot sentir alguns dissabtes a les 12 del migdia. Les campanes es poden sentir principalment des dels carrers del Barri Gòtic.
Cada any s'ofereix una temporada de concerts, els quals es poden sentir des del Pati dels Tarongers o, en cas de pluja, des de la Galeria Gòtica. L'audició, d'aproximadament una hora de durada, va acompanyada d'una pantalla que, a través d'un circuit tancat de televisió, permet veure la interpretació dels carillonistes. Els concerts s'acostumen a fer els primers diumenges de mes, a les dotze del migdia, i també en dates assenyalades com les Festes de la Mercè o la Diada de Sant Esteve. Tots els concerts són d'entrada lliure i gratuïta. El repertori de cada concert acostuma a tenir un tema o un fil conductor determinat, i comprèn tota mena de música: des de transcripcions de peces de música clàssica fins a música tradicional, bandes sonores, jazz, música moderna o peces escrites originàriament per al carilló.
Al juliol, a més, té lloc el Festival Internacional de Carilló de Barcelona, que ofereix concerts al vespre, de destacats carillonistes vinguts de diverses parts del món.

## Vegeu també

* Carilló
* Festival Internacional de Carilló de Barcelona
* Maria Dolors Coll
* Anna Maria Reverté

## Referències

* ↑ «Dossier de premsa del XIX Congrés Mundial de Carillonistes (2017) [pàgina 17]». Generalitat de Catalunya. Arxivat de l'original el 2018-07-17. [Consulta: 17 juliol 2018].
* 1 2 3 «Departament de Presidència. Carilló del Palau». [Consulta: 17 juliol 2018].
* 1 2 3 «Concerts de Carilló · Temporada 2017-18». Arxivat de l'original el 2018-07-17. [Consulta: 17 juliol 2018].

## Enllaços externs

* Web del Carilló del Palau de la Generalitat
* El carilló de la Generalitat. Reportatge emès pel programa 'Nydia' del canal 33 (20 de febrer del 2010) [Consulta: 17 de juliol del 2018]
* El carilló del Palau de la Generalitat ha estrenat un nou teclat. Entrevista a Anna Maria Reverté emesa al programa 'El taller del lutier' de Catalunya Música (23 de juliol del 2016) [Consulta: 17 de juliol del 2018]